MEABHRÁN MÍNIÚCHÁIN

1.Ábhar an togra

Baineann an togra seo leis an gcinneadh lena leagtar síos an seasamh atá le glacadh thar ceann an Aontais sa Chomhairle Idirnáisiúnta Grán i dtaca leis an leasú atá beartaithe ar na Rialacha Nós Imeachta faoin gCoinbhinsiún Trádála Gráin, 1995 (‘an Coinbhinsiún’) a mhéid a bhaineann le téarmaí conartha an iniúchóra sheachtraigh.

2.Comhthéacs an togra

2.1.An Coinbhinsiún Trádála Gráin, 1995

Tá sé d’aidhm ag an gCoinbhinsiún comhar idirnáisiúnta i dtaobh gach gné den trádáil i ngráin a chur chun cinn, méadú ar thrádáil idirnáisiúnta i ngráin a chur chun cinn, agus an sreabhadh is saoire is féidir den trádáil sin a áirithiú. Ina theannta sin, tá sé beartaithe ag an gCoinbhinsiún cur le cobhsaíocht mhargaí idirnáisiúnta an ghráin a mhéid is mó is féidir ar mhaithe le gach ball, feabhas a chur ar shlándáil dhomhanda bia, agus fóram a sholáthar chun faisnéis a mhalartú agus chun ábhair imní na mball maidir le trádáil i ngráin a phlé.

Tháinig an Coinbhinsiún i bhfeidhm an 1 Iúil 1995. Tá an tAontas ina pháirtí sa Choinbhinsiún. Thug an tAontas Eorpach an Coinbhinsiún i gcrích le Cinneadh 96/88/CE ón gComhairle.

Tugadh an Coinbhinsiún i gcrích ar feadh tréimhse 3 bliana, go dtí an 30 Meitheamh 1998, agus, ó shin i leith, chuir an Chomhairle Idirnáisiúnta Grán (‘CIG’) síneadh leis go tráthrialta. Gach uair, cuirtear síneadh leis an gCoinbhinsiún ar feadh na tréimhse is faide is féidir mar atá 2 bhliain i gcomhréir le hAirteagal 33 den Choinbhinsiún. Cuireadh síneadh leis go deireanach le cinneadh ó CIG an 7 Meitheamh 2021 agus beidh sé i bhfeidhm go dtí an 30 Meitheamh 2023.

2.2.An Chomhairle Idirnáisiúnta Grán

Eagraíocht idir-rialtasach is ea CIG a fhéachann leis na cuspóirí a leagtar síos in Airteagal 1 den Choinbhinsiún a chomhlíonadh. Tá sé d’aidhm ag CIG, go háirithe:

·comhar idirnáisiúnta i ngach gné den trádáil i ngráin a chur chun cinn;

·leathnú, oscailteacht agus cothroime na trádála idirnáisiúnta in earnáil an ghráin a chur chun cinn;

·cur le cobhsaíocht mhargadh idirnáisiúnta an ghráin, feabhas a chur ar shlándáil dhomhanda bia, agus cur le forbairt tíortha a mbraitheann a ngeilleagair ar dhíolachán tráchtála gráin.

Féachtar leis na cuspóirí sin a bhaint amach trí fheabhas a chur ar thrédhearcacht an mhargaidh, agus é sin a dhéanamh trí fhaisnéis a roinnt agus anailís agus comhairliúchán a dhéanamh maidir le forbairtí margaidh agus beartas.

Tá 30 ball ag CIG, ina measc cuid mhór de na táirgeoirí agus na hallmhaireoirí grán is mó ar domhan. Le cois an Aontais, áirítear ina cuid ball an Airgintín, an Astráil, Ceanada, an Éigipt, an India, an Ríocht Aontaithe, an Rúis, an tSeapáin, Stáit Aontaithe Mheiriceá, an Úcráin agus eile. Ní baill iad an tSín ná an Bhrasaíl, áfach.

Tá 2 000 vóta san iomlán ag an 30 ball de CIG.

Le haghaidh nósanna imeachta buiséadacha (féach Airteagal 11 den Choinbhinsiún), i.e. chun ranníocaíochtaí bliantúla airgeadais na mball a shocrú, tá 369 vóta ag an Aontas in 2021/22.

I dtaca leis an gcinnteoireacht, i.e. i gcás ina gcuirtear rudaí chun vóta (féach Airteagal 12 den Choinbhinsiún), dáiltear 1 000 vóta ar na 11 bhall is onnmhaireoir (lena n‑áirítear an tAontas, ar a ndáiltear 245 vóta) agus 1 000 vóta ar na 19 mball is allmhaireoir. Ní mór a chur i dtábhacht go bhfeidhmíonn CIG, i bprionsabal, ar bhonn an chomhdhearcaidh agus gur annamh a gcuirtear rudaí chun vóta iarbhír.

Ag cruinnithe CIG, is é an Coimisiún Eorpach a dhéanann ionadaíocht thar ceann an Aontais. Féadfaidh na Ballstáit freastal ar chruinnithe CIG, go háirithe ar Sheisiúin CIG.